Axel Witsel

Axel Laurent Angel Lambert Witsel (s. 12. tammikuuta 1989 Liège, Belgia) on belgialainen jalkapalloilija, joka edustaa Espanjan Primera Divisiónissa pelaavaa Gironaa. Hän on pelipaikaltaan keskikenttäpelaaja tai keskuspuolustaja.
Seurajoukkueura.
Witsel aloitti jalkapalloilun kuusivuotiaana RRC Vottemissa, ja siirtyi kymmenvuotiaana kotikaupunkinsa suurseuran Standard Liègen akatemiaan. Hän teki ensiesiintymisensä edustusjoukkueessa 17. syyskuuta 2006 17-vuotiaana. Kausina 2007–08 ja 2008–09 Witsel oli jo joukkueensa avainpelaajia ja johdatti seuran kahteen peräkkäiseen Belgian pääsarjan mestaruuteen. Hän voitti lisäksi Belgian Supercupin 2008 ja 2009. Witsel palkittiin vuonna 2008 myös Belgian liigan parhaana pelaajana, mutta hänen erittäin lupaavana pidetty uransa ajautui sivuraiteille elokuussa 2009 Witselin astuttua kaksinkamppailutilanteessa kaikella voimalla RSC Anderlechtin puolustaja Marcin Wasilewskin säären päälle joka katkesi tilanteessa. Kahdeksan ottelun pelikiellon ja mediakohun lisäksi tappouhkauksia saaneelle Witselille jouduttiin määräämään poliisivartiointi ja Standard taantui keskikastin joukkueeksi. Witsel voitti seurassa kuitenkin vielä Belgian Cupin 2011.
Witsel siirtyi lopulta Portugaliin SL Benfican riveihin kesällä 2011 ja onnistui siellä uudessa puolustavammassa roolissa erinomaisesti. Hän oli voittamassa Portugalin liigacupia 2012. Kuitenkin jo syyskuussa 2012 matka jatkui Venäjälle Pietarin Zenitiin ja siirtokorvaus oli noussut vuotta aiemmasta yhdeksästä miljoonasta 40 miljoonaan euroon. Huhujen mukaan useat suuret englantilaisseuratkin olivat Witselistä kiinnostuneita, joten rahakas siirto heikompaan Venäjän liigaan herätti huomiota. Hän voitti Zenitissä Venäjän-mestaruuden 2015, Venäjän Cupin 2016 sekä Venäjän Supercupin 2015. Varsin yllättävänä pidettiin myös hänen seuraavaa siirtoaan, kun hän tammikuussa 2017 siirtyi Kiinaan Tianjin Quanjianiin vaikka sopimus Italian suurseuran Juventuksen kanssa oli jo allekirjoitusta vaille valmiina. Elokuussa 2018 hän siirtyi Bundesliigan Borussia Dortmundiin 20 miljoonalla eurolla. Hän voitti DFL-Supercupin 2019 ja Saksan cupin 2021, joskaan ei pelannut jälkimmäisen loppuottelussa oltuaan yli puolet kaudesta 2020–2021 poissa kentiltä akillesjänteen repeämän vuoksi.
Witsel siirtyi heinäkuussa 2022 yksivuotisella sopimuksella Espanjan Primera Divisiónissa pelaavaan Atlético Madridiin. Hän pelasi ensimmäisellä liigakaudellaan 33 ottelua tekemättä maaleja ja toisella 35 ottelua, joissa hän teki kaksi maalia, marraskuussa Villarrealia vastaan kotiottelussa ja huhtikuussa samaa joukkuetta vastaan vieraskentällä. Kaudella 2024–2025 hän pelasi 14 Primera Divisiónin ottelua, neljä Mestarien liigan ottelua sekä kolme Copa del Reyn ottelua. Kesän 2025 seurajoukkueiden MM-kilpailuissa hän pelasi 45 minuuttia toisessa alkulohko-ottelussa Seattle Soundersia vastaan, jossa hän teki kauden ainoan maalinsa. Witselin sopimus Atléticon kanssa loppui kesäkuun lopussa 2025, eikä sitä jatkettu.
Elokuussa 2025 espanjalaisseura Girona ilmoitti tehneensä Witselin kanssa yksivuotisen sopimuksen.
Maajoukkueura.
Witsel pelasi minuutin alle 21-vuotiaiden EM-kilpailuissa 2007. Hän on pelannut Belgian maajoukkueessa vuodesta 2008 alkaen ja tehnyt 132 ottelussaan 12 maalia. Ensimmäisen maaottelumaalinsa hän teki heti ensimmäisessä maaottelussaan Marokkoa vastaan.
Witsel pelasi neljä ottelua MM-kilpailuissa 2014 sekä viisi ottelua EM-kilpailuissa 2016, joissa teki myös maalin Irlantia vastaan. Hän sijoittui maajoukkueen mukana kolmanneksi vuoden 2018 MM-kisoissa kaataen pronssiottelussa Englannin. Hän pelasi kisoissa kuusi ottelua. Kesän 2021 EM-kilpailuissa hän oli ensimmäisestä ottelusta loukkaantumisen jäljiltä sivussa, tuli toisessa alkulohko-ottelussa vaihdosta kentälle ja pelasi täydet minuutit lopuissa kolmessa ottelussa. MM-kilpailuissa 2022 hän pelasi täydet minuutit joukkueen kaikissa kolmessa ottelussa.
Toukokuussa 2023 Witsel kertoi lopettavansa maajoukkueuransa. Hän kuitenkin palasi maajoukkueeseen kesäkuussa 2024 päävalmentaja Domenico Tedescon suostuttelun tuloksena. Hän kuului kesän 2024 EM-kisajoukkueeseen mutta ei pelannut EM-turnauksessa lainkaan.
"Belgian maalit mainittu ensin."